**ПРАТЕНИЧКО ПРАШАЊЕ**

од пратеникот Менде Диневски поставено на 81-та седница

на Собранието на Република Македонија одржана

на 26 ноември 2009 година

Пратеничкото прашање гласи:

Премиере, првото прашање е до вас. Го чувме вашиот одговор, однсоно вашето толкување по однос на писмото кое го праќате до членовите на ВМРО ДПМНЕ, но незнам дали знаете дека таквото писмо почна да се применува во пракса, поконкретно на терен односно во Ресен.

Пред неколку дена заради изразување на своето уставно право да кажат што мислат за работата на градоначалникот, двајца младинци од ресен го дистрибуирале овој леток. Заради тоа биле повикувани на информативен разговор во Министерството за внатрешни работи, со што на најгруб начин се прекршени нивните основни човекови права, како и правото на слобода на изразување. Биле повикани во Министерството за внатрешни работи само заради тоа што му го расипале расположението на градоначалникот на неговиот празник Св.Арангел. Градоначалникот на Ресен во немоќ да ги реализира ветувањата кои ги има дадено пред граѓаните во Ресен, вклучително и "Програмата во 100 чекори" проширена и надградена, заедно со Министерството за внатрешни работи решија да се пресметаат со своите неистомисленици, со тоа што ќе ги повикуваат во полиција и врз нив ќе вршат притисок. Кога ги повикале во полиција прво инспекторот им забележал зошто идат со родител кога кажале дека двајцата се полнолетни и на прашањето на адвокатот како знаете дека токму Никола Митревски треба да го повикате, инспекторот одговорил дека тоа му го кажал градоначалникот да го повикаат младиот од Социјалдемократскиот сојуз на Македонија.

Притоа, ако сакате, вие можете да ја приведете и целата Општинска организација од Ресен, да ги истерате сите стручни луѓе од општината Ресен, но нема да се помогне на градоначалникот на Ресен да ја прикрие својата неспособност, ниту ќе му помогнете после 16,00 часот да ја отвори спортската сала, ниту да ја подобри туристичката сезона, а најмалку пак ќе запре со партиските вработувања.

За неговата работа не кажаа само подржувачите на СДСМ. Кажуваат и граѓаните на општина Ресен. Граѓаните на Ресен за првите сто денови на градоначалникот му дадоа црвен картон. Прашањето е до вас.

Дали вие, за ваквиот недемократски и против уставен чин ќе дадете црвен картон на градоначалникот? Доколку не, ќе стане очигледно дека Министерството за внатрешни работи ја ставате во функција на реализација на заканите што се напишани во вашето писмо.